### 4.     Orientering om stikprøver i relation til gravetilladelser

**Åbent**

Sagsnr.: 326-2018-19342       J.nr.: 05.12.00           Dokumentnr.:
326-2019-126416

**Sagstype**

Orientering.

**Resume og sagens baggrund**

Teknik- og Miljøudvalget besluttede på sit møde den 6.
december 2019 at revidere og skærpe vilkårene for gravetilladelser. Som
opfølgning på de nye vilkår har Kalundborg kommune ført tilsyn med enkelte
gravetilladelser. Sagen her præsenterer en status på disse tilsyn.

**Indstillinger**

Chefen for Vej, Ejendom og Affald indstiller, at
orienteringen tages til efterretning.

**Behandling**

Teknik- og Miljøudvalget.

**Sagsfremstilling**

Kalundborg Kommune har i perioden fra den 1. januar til den
8. maj 2019 givet tilladelse til 227 gravearbejder i kommunevej. En oversigt
over gravtilladelser fordelt på vejelementer er vist i Bilag 2.

Ved de gennemførte tilsyn med gravearbejderne har der været særligt
fokus på rabatter i landområder og gravearbejder i belagte arealer i byområder.
Tilsynene er udført som stikprøver.

Ved stikprøverne har vi set rabatarealer efterladt i
forholdsvist dårlig stand. Vi konstaterer, at der er en række elementer, som
ikke lever op til de vilkår, der er stillet i gravetilladelsen. Der er
eksempler på efterladte asfaltrester, store sten og dårlig komprimering.
Eksempler er givet i det vedlagte Bilag 1.

Ved stikprøver i forhold til gravearbejder i belagte arealer
har vi også set gravearbejder, som ikke opfylder vilkårene. Der anvendes
eksempelvis ikke en tilbageskæring af asfalt, hvorfor lapningen bliver mindre
holdbar og kørekomfort og vejkapitalen forringes over tid. Vi har observeret
gravearbejder, som ikke er færdiggjorte, og det er problematisk at få
entreprenøren til at fremsende fotodokumentation. Yderligere eksempler er givet
i Bilag 1.

Et øget tilsyn har indflydelse på vejkapitalen, idet vejenes
slidlag og bæreevne i videst muligt omfang skal bevares trods en høj
graveintensitet i kommunen. Føres der ikke et tilstrækkeligt tilsyn kan graden
af fejl og mangler bevirke, at vejkapitalen forringes. Ved ikke at føre tilsyn,
er der en dokumenteret risiko for, at nogle entreprenører vil undlade at udføre
gravearbejdet korrekt og efter de foreskrevne regler.

Stikprøverne har positivt vist, at store gravearbejder
forløber mere strømlinet, hvilket sandsynligvis kan tilskrives en tættere
projektledelse som følge af, at store gravearbejder har større indvirkning på
trafikafviklingen.

Det skal bemærkes, at der i dag ikke er afsat ressourcer til
opfølgning på graveansøgninger. Der føres derfor ikke regelmæssigt tilsyn med
gravearbejderne fra kommunens side. Der henvises i den forbindelse til
dagsordenspunktet om tilsyn med gravearbejder på Teknik- og Miljøudvalgets møde
den 7. juni 2018. Punktet er vedlagt som Bilag 3.

**Økonomiske konsekvenser**

Ingen

**Bilag**

|  |  |
| --- | --- |
| Bilag 1 - Status på stikprøver i relation til gravearbejder | 326-2019-173052 |
| Bilag 2 - Oversigt over gravetilladelser fordelt på vejelementer og gravemetode | 326-2019-129832 |
| Bilag 3 - Dagsordenspunkt - Drøftelse af eventuel driftsudvidelse til tilsyns- og opfølgningsopgaver ved blandt andet gravearbejder med videre | 326-2019-181973 |